Triada Studio-ի (համակարգչային գրաֆիկայի բազմամյա առաջատարը երկրի շուկայում) ծրագրավորողների կողմից մշակված Shadowmatic խաղը անցյալ տարվա հունվար ամսին ընդգրկվեց AppStore 2015թ.-ի լավագույն առաջարկների ցուցակում: Նույն տարում՝ այս անգամ ամռանը, այն արժանացավ Apple Design Awards –ին՝ համակարգչային խաղերի աշխարհի «Օսկար»-ին: Եռաչափ ու չափազանց օրիգինալ այդ գլուխկոտրուկն այսօր էլ իր դիրքերը չի զիջում, ինչի մասին վկայում են աշխարհի մասշտաբով վաճառված առաջատար ապրանքների ցուցակներում նրա պարբերաբար ընդգրկվելը, ինչպես և պարգևների շոշափելի քանակը՝ Excellence in Visual Art Award DevGame 2015, Media Choice Award DevGamee 2015, Best of 2015 App Store, 12th international Mobile Gaming Awards , Padi Award 2016 և այլն… Անցյալ տարվա ընթացքում խաղը ոչ միայն հայտնվեց App Store –ի Editor’s Choice բաժնում ու գրավեց խաղային ինդուստրիայի ճանաչված ընկերությունների ուշադրությունը, այլ նաև հայտնվեց այնպիսի «ծանրքաշային» լրատվամիջոցների ուշադրության կենտրոնում, որոնք են՝ The Guardian-ը, Washington Post-ը, Time-ը և այլն: